સૌ પ્રથમ તો અનોપગીરીનાં મોટા બહેન જસુબેનએ પોતાનાં ભાભીને કિડની દેવાની તૈયારી દર્શાવી. ઓપરેશનની તૈયારીઓ પૂર્વે ડોક્યુમેન્ટમાં જસુબેનનાં પતિની મંજુરી જોઈએ. બધી પ્રક્રિયા પૂર્ણ થઈ પણ અંતે જસુબેન અને તેમના પતિ રેવતીગીરીનું મેરિજ સર્ટિફિકેટ નહતું. જસુબેનને કિડની ડોનેટ કરવા માટે પોતાના પતિની મંજુરી મળી, પતિ હાજર હતા. ફક્ત એ બંનેનાં લગ્નનું પ્રમાણપત્ર ન હતું. લગ્ન નોંધણીનાં દાખલા વિના પતિ રેવતીગીરી પત્ની જસુબેનને કિડની ડોનેટ કરવાની મંજુરી આપે એ માન્ય ન ગણાય. સમય પસાર થતો જતો હતો. ગીતાબેનને યુદ્ધનાં ધોરણે નવી કિડનીની જરૂર હતી. આથી ઝડપથી અમદાવાદ કોર્ટમાં જસુબેન અને રેવતીગીરીનાં લગ્ન કરાવવામાં આવ્યાં. સોગંદનામાને આધારે કિડની ડોનેટનું ડોક્યુમેશન સંપૂર્ણ થયું. ડોક્ટરની એક ટિમ દ્વારા જસુબેનની શારીરિક તપાસ કરવામાં આવી ત્યાં જ તેઓ બ્લડપ્રેશરનાં પેશન્ટ માલૂમ પડ્યા. ડોક્ટરોની એક પેનલનાં મતમુજબ જસુબેનની કિડની ગીતાબેનને ટ્રાન્સપ્લાન્ટ ન કરી શકાય. પરિવારમાંથી કોઈ બીજા વ્યક્તિની કિડની જોઈશે. સમય પસાર થતો જતો હતો. ગીતાબેનની તબિયત વધુને વધુ બગડી રહી હતી.